ሳያስተምሩ በማስተርስ ዲግሪ የሚያስመርቁ የግል ተቋማት እንደተገኙ ተገለፀ
በኢትዮጵያ በአንድና ሁለት ወራት ጊዜ ውስጥ በማስተርስ ዲግሪ የሚያስመርቁ የተለያዩ የግል ኮሌጆች እንደተገኙ የሳይንስና ከፍተኛ ትምህርት ሚኒስቴር አስታወቀ።የሳይንስና ከፍተኛ ትምህርት ሚኒስቴር ከከፍተኛ ትምህርት አግባብነትና ጥራት ኤጀንሲ ጋር በመተባበር በተዘጋጀው መድረክ ላይ በትምህርት ጥራት ዙሪያ ውይይት አካሂዷል፡፡የሳይንስና ከፍተኛ ትምህርት ሚኒስትር ዶክተር ሂሩት ወልደማሪያም በመድረኩ እንደተገለጹት በሃገሪቱ ከሚገኙ 174 የግል የትምህርት ተቋማት መካከል በ46 ካምፓሶች ላይ ከፍተኛ ችግር ተገኝቷል።ህጋዊ ሰነድ አሟልተው እየሰሩ ያሉትም 46 ብቻ እንደሆኑ ነው  የተገለፀው።በአዲስ አበባ እና በዙሪያዋ ብቻ በሚገኙ የግል የከፍተኛ የትምህርት ተቋማት ላይ በተደረገ ድንገተኛ ፍተሻም ያለ እውቅና ፍቃድ ተማሪ መዝግበው የሚያስተምሩ፣ የርቀት ትምህርት ፍቃድ ወስደው መደበኛ ትምህርት የሚያስተምሩ፣ ሳያሳውቁ የካምፓስ ህንፃ የሚቀይሩ፣ ኮሌጅ የሚል ስያሜ ተሰጥቷቸው ዩኒቨርሲቲ ኮሌጅ ብለው የሚያስተምሩ እንደ የጽሕፈት መደብር አይነት መለስተኛ የንግድ ፍቃድ ወስደው ኮሌጅ ብለው የሚያስተምሩ እንደተገኙ ነው በመድረኩ ላይ የተገለፀው።ሁኔታው እጅግ አስደንጋጭና አሳሳቢ በመሆኑ በቀጣይም ማጣራቱ ወደ ክልሎች እንደሚወርድ በመድረኩ ላይ ተመልክቷል።በአዲሱ የትምህርት ፍኖተ ካርታ መሰረት መንግስት ከዚህ በኋላ ዩኒቨርስቲ የመገንባት እቅድ ስለማይኖረው የግል ባለሃብቱ ያሉበትን ችግሮች በማስተካከል እና ወደ ህጋዊነት እንዲመጣ ጥሪ ቀርቧል፡፡ ሚኒስቴሩ የግሉ ባለሃብቶች ላይ የሚታዩ ችግሮችን ለመፍታት ትኩረት ሰጥቶ እንደሚሰራ ታውቋል። 